section_heading: Povijest
paragraph_text: Početci nogometa na Lošinju protežu se do Austro-Ugarskog doba, kad je grad bio važna luka u kontaktu s ostatkom svijeta, pa je i nogomet stigao na Lošinj mnogo ranije nego u ostatak Hrvatske. Prvi športski klubovi pokrenuti su prije Prvoga svjetskog rata, ali slaba povezanost sprječavala je razvitak jačeg nogometnog kluba. Između dvaju svjetskih ratova postojala su dva gradska kluba koja su svoje utakmice igrala u Srebrnoj uvali: Studenti, za koji su igrali učenici Pomorske škole (Istituto Nautico Nazario Sauro), te Dopolavoro, nogometni klub posjetitelja radničkih društvenih prostorija. U općini su bili aktivni i nogometni klub Neresine, te Ossero.